लिभरपुल दलदलमा युनाइटेडको उत्साह
जम्माजम्मी तीन महिनाअगाडि लिभरपुल अद्वितीय सफलताको संघारमा थियो, टिम चार ठूला उपाधि जित्ने सम्भावनाबाट गुज्रिइरहेको थियो । अबको नयाँ सिजनको इंग्लिस प्रिमियर लिग तीन खेलमात्र पुरानो भएको छ ।
म्यानचेस्टर — जम्माजम्मी तीन महिनाअगाडि लिभरपुल अद्वितीय सफलताको संघारमा थियो, टिम चार ठूला उपाधि जित्ने सम्भावनाबाट गुज्रिइरहेको थियो । अबको नयाँ सिजनको इंग्लिस प्रिमियर लिग तीन खेलमात्र पुरानो भएको छ ।यही लिभरपुल पहिलो जितका लागि संघर्ष गरिरहेको छ । योर्गन क्लोपको लिभरपुल सोमबार ओल्ड ट्राफोर्डमा भएको खेलमा म्यानचेस्टर युनाइटेडको हातबाट २–१ ले पराजित रह्यो । यो जितपछि अंकतालिकामा युनाइटेडले लिभरपुललाई उछिनेको छ । टोलीले पछिल्लो साता पुछारमा केही समय बिताएको थियो ब्रेन्टफोर्डसँग ४–० ले पराजित भएपछि । दशकयता सबैभन्दा खराब सुरुआतको सिकार भएको लिभरपुल अहिले नै डिफेन्डिङ च्याम्पियन म्यानचेस्टर सिटीभन्दा ५ अंकले पछाडि परको छ । अझ लिग तालिकामा सुरुआती अग्रता लिइरहेको आर्सनलभन्दा ७ अंकले पछाडि छ । यस्तोमा लिभरपुल दलदलमा फसेको छ । खेलपछि क्लोपले भनेका छन्, ‘स्पष्ट छ, अहिले जे जस्तो अवस्था छ, त्यो ठीक छैन ।’ लिभरपुल ३ खेलको समाप्तिमा १६ औं स्थानमा छ । प्रशिक्षक क्लोपका लागि सबैभन्दा चिन्ताको विषय के छ भने क्लबले अहिले समस्याको सामना गरिरहेको छ, त्यो तुरुन्तै समाधान हुने छाँट पनि छैन । लिभरपुलका लागि सबैभन्दा ठूलो समस्या खेलाडीको चोट रहेको छ । टोलीका थिएगो अल्कान्टार, नेबी केइटा, इब्राहिम कोनाटे, जोएल माटिप र डिएगो जोटा घाइते छन् । उनीहरू कोही पनि युनाइटेडविरुद्धको खेललाई उपलब्ध थिएनन् । नयाँ अनुबन्धित खेलाडी डारविन नुनेज पनि त्यस खेलमा उपस्थिति थिएनन् । उनी क्रिस्टल प्यालेसविरुद्धको खेलमा जोचिम एन्डरसनविरुद्ध टाउकोले प्रहार गरेको कारण तीन खेलको प्रतिबन्धबाट गुज्रिइरहेका छन् । युनाइटेडका लागि यो जितसँगै डच प्रशिक्षक एरिक टेन हागले नयाँ युग सुरुआत गरेका छन् । सुरुआती दुई खेल गुमाएको युनाइटेड यो जितपछि उत्साही बनेको छ । युनाइटेडले सन् २०१८ यता लिगमा लिभरपुललाई हराएको यो पहिलोपल्ट हो । पूरा खेल अवधिमा भने युनाइटेडका समर्थकहरू ‘हामी ग्लेजर्स बाहिरिएको चाहन्छौं’ नारा लगाइरहेका थिए । खेलपछि टेग हाग पनि खुसी देखिए । उनले भने, ‘हामीले यो खेलमा जसरी खेल्यौं, त्यस रणनीतिबारे पनि कुरा गर्न सक्छौं, तर सबैभन्दा महत्त्वपूर्ण तथ्य हाम्रा खेलाडीले प्रदर्शन गरेको मनोवृत्ति हो ।’ यस जितमा युनाइटेडका लागि जाडोन सान्चो र मार्कस रसफोर्डले गोल गरेका थिए ।